Keskerakonna poolt 18. septembril Tallinnas Vene Kultuurikeskuses läbi viidud konverentsil "Keskerakonna  vene poliitika" osalenud võtsid vastu pöördumise, milles kutsutakse kõiki vene poliitilisi jõude toetama kohalikel valimistel Keskerakonda.    Pöördumine koosnes klassikalistest äärmus-vasakpoolsusele viitavatest populistlikest üleskutsetest, mis olemuselt on analoogsed omaaegsetele sütituskõnedes sisalduvatele üleskutsetele, millest sündisid vennatapusõjad, riigipöörded ja diktatuurid. Need üleskutsed on sovjetiaja inimestele loomupärased ja südantsoendavad. Tegelikkuses aga talluvad need  üleskutsed ühiskonna valupunktidel, ärritavad sotsiaalseid kihte, tigestavad inimesi ilma, et nad kõige vähemalgi määral oleksid seotud konstruktiivsete ettepanekutega ühiskonna ees seisvate probleem-olukordade lahendamiseks.    Keskerakonna pressiteates edastatud venekeelses pöördumises on öeldud: "Eesti asub täna sotsiaalse katastroofi lävel. Kasvab töötus, jätkub majanduslangus, järjest pikemad on järjekorrad supiköökides, üha suuremad on kommunaalmaksude summad. Inimesed jäävad ilma katusest pea kohal,  klassides on aina rohkem näljaseid kooliõpilasi," vahendab ERR Uudised.    "Me pöördume niinimetatud vene poliitiliste jõudude poole: on aeg vabaneda alaväärsuskompleksist. On aeg lõpetada rahvuslike "minu nimekirjade" loomine. On aeg lakata valijat petmast," seisab pöördumises, mille lõpul kutsutakse kõiki valimistel Keskerakonda toetama. Siinjuures ei pööra Keskerakond sugugi tähelepanu sellele, et need vene parteid ja liikumised, kelle poole Keskerakond pöördus, need on rangelt moskvameelsel  suunal ja nõukogulikel seisukohtadel.    siin meenub paratamatult vanasõna - ütle mulle, kes on su sõbrad ja ma ütlen, kes oled sina.